Després de mesos de silenci, i coincidint amb l'inici del nou curs, reprenem el butlletí de l'E-Joventut i ho fem amb una edició dedicada a les habilitats per a la vida (HxV).
Aquest és un concepte que admet múltiples definicions i que l'Organització Mundial de la Salut (OMS) ha descrit com el conjunt d'habilitats i de recursos personals que permeten gestionar la pròpia vida en relació (i en interacció) amb l'entorn.
Dit d'una altra manera: les HxV són aquelles aptituds i destreses personals que permeten enfrontar-se amb èxit a les exigències i reptes de la vida diària.
Constitueixen, per tant, una eina fonamental pel benestar emocional de les persones.
I, d'acord amb els criteris de l'OMS, es poden sintetitzar en 10 habilitats clau, agrupades en tres grans eixos: les habilitats comunicatives i de relació interpersonal; les habilitats per al pensament crític i la presa de decisions, i les habilitats d'afrontament i de gestió d'un mateix.
Al primer bloc s'hi inclouen les habilitats per a la comunicació interpersonal, que serien totes aquelles competències que tenen a veure amb la capacitat d'interacció positiva amb els altres (comunicació verbal i no verbal, receptivitat, escolta activa, capacitat d'expressar sentiments...).
També comprèn les habilitats assertives i de negociació: saber gestionar conflictes i discrepàncies, expressar-se de la manera més adequada a cada context, tenir la capacitat de fer-se respectar i fer valdre els propis punts de vista sense caure en imposicions, etc. Així mateix, s'hi inclouen habilitats com l'empatia (saber posar-se al lloc dels altres; comprendre les seves necessitats i sentiments i saber expressar-los aquesta comprensió), la capacitat de col·laborar i de treballar en equip (respectant les aportacions, maneres i estils de cadascú) o les habilitats d'advocació i defensa, que tenen a veure amb la capacitat d'influir i persuadir i amb la capacitat d'articular aliances i xarxes de treball.
Quant al segon bloc, comprèn les habilitats per a la presa de decisions i la solució de problemes.
És a dir: la capacitat per construir les decisions quotidianes de forma raonada (en base a una anàlisi racional) i la destresa per afrontar constructivament els reptes i exigències que ens presenta el dia a dia, avaluant les conseqüències −sobre nosaltres i sobre els altres− de tot allò que fem.
D'altra banda, aquest bloc també inclou les habilitats per al pensament crític i autònom, que podem relacionar amb el rigor i l'objectivitat a l'hora de fer anàlisis, amb la cerca (o la construcció) de criteris i punts de vista propis −evitant l'assumpció passiva de criteris aliens− o amb la presa de consciència de fins a quin punt les nostres opinions i percepcions poden estar condicionades per les creences i valors amb què ens sentim identificats o bé pels elements que configuren el nostre entorn (els mitjans de comunicació, els espais de socialització, les normes i costums, etc.).
Finalment, el tercer bloc inclou les habilitats que contribueixen a construir l'autoestima i el control i confiança en un mateix.
Es relacionen directament amb l'autoconeixement (de les pròpies aptituds, fortaleses i debilitats; de la personalitat...) i amb la capacitat de prendre la iniciativa i assumir responsabilitats.
Alhora, aquest bloc inclou les habilitats per a la gestió d'emocions i sentiments (conèixer com reaccionem davant de situacions que ens provoquen estímuls emocionals i ser capaços de modular i racionalitzar aquestes reaccions) i les habilitats per al maneig de la tensió i l'estrès (la capacitat per reconèixer les nostres fonts de tensió i actuar positivament per controlar-les).
Totes aquestes serien, a grans trets, les habilitats fonamentals per a la vida: unes habilitats (o competències psicosocials) que contribueixen al nostre desenvolupament personal com a "individus socials", que reforcen el nostre benestar emocional i que, en definitiva, ens ajuden a navegar per la vida.
I unes habilitats que, durant els darrers anys, han estat objecte d'una atenció creixent, especialment en les agendes institucionals vinculades als àmbits de la salut pública i de l'educació (formal i no formal).
Així, des de diverses organitzacions internacionals (com l'OMS o la UNESCO) s'ha reconegut la importància de treballar les HxV i s'ha insistit en la necessitat d'incorporar-les plenament a l'acció pública de les institucions.
Val a dir, en aquest sentit, que a Catalunya ja fa un cert temps que les polítiques de joventut han incorporat les HxV i l'educació emocional com a eixos de treball.
Una de les iniciatives més interessants en aquest àmbit l'ha impulsada la taula dels Referents de Salut Jove de les comarques gironines (RSJ) i s'ha materialitzat en una wikiguia col·laborativa que trobareu enllaçada en aquest butlletí.
El projecte de la taula de RSJ (que duu per títol Equipats per a la vida ) recull i proposa tot un seguit d'activitats per treballar −amb les persones joves i/o amb els equips professionals de joventut− cada una de les 10 habilitats clau descrites anteriorment.
Tanmateix, més enllà d'aquesta experiència (i altres que trobareu al butlletí), tothom coincideix que el treball de les HxV en l'àmbit de les polítiques de joventut s'ha de reforçar i posar molt més en valor, i que cal oferir més formació, recursos i acompanyament.
Així mateix, hi ha un corrent d'opinió àmpliament compartit que defensa que aquest eix de treball s'ha de dotar d'una nova perspectiva, de caràcter més integral.
És a dir: que hem d'evolucionar de l'enfocament actual, molt sectorial i centrat −fonamentalment− en les polítiques de promoció de la salut i en els projectes de prevenció de consums i conductes de risc, cap a un enfocament transversal, que incorpori el treball de les HxV en altres serveis, projectes i activitats dirigits a la gent jove.
I aquí, comptem amb un precedent molt interessant, al qual val la pena fer referència: el joc Preparat?, impulsat pel Consell Comarcal de la Selva i que també trobareu entre els recursos que us oferim a continuació.
Amb aquest nou butlletí de l'E-Joventut, en definitiva, volem contribuir a reforçar el paper de les HxV dins les polítiques de joventut i ampliar-ne una mica el focus de treball.
Cosa que, d'altra banda, respon a una necessitat i una demanda que, darrerament, els i les professionals del sector ens heu anat plantejant de forma recurrent en diversos espais de debat i de trobada, com per exemple els que van acompanyar el procés de construcció del PATJ 2017-2020.
Una demanda que, des de la DGJ, ens hem compromès a entomar i a convertir en una de les prioritats de treball dels propers anys.
I en aquest sentit, i més enllà d'impulsar propostes formatives i de difondre recursos (com fem amb aquest butlletí), una de les traduccions més evidents d'aquest compromís ha de ser la incorporació de les HxV i el benestar emocional a la cartera de serveis de la Xarxa Nacional d'Emancipació Juvenil (XNEJ), amb l'objectiu que totes les oficines joves del país puguin oferir tallers en aquesta matèria adreçats als i les joves, així com sessions de formació per als i les professionals del sector.
Esperem, com sempre, que els materials i els continguts d'aquest butlletí us siguin útils i que responguin a les vostres expectatives i necessitats.